Was der winter sorgen bringe
Was der winter sorgen bringe·
dien vil liehten blv̊men rot·
was er kleiner vogelin twinge·
doch klage ich ein ander not·
der ich mich ie zedienste bot·
der ist min swere gar ze ringe·
des bin ich an froͤiden tot·

Owe ia hat mich betwngen·
ir vil minneklicher mvnt·
an ir ist mir niht gelvngen·
swere dv́ ist mir worden kvnt·
sit ich vant so svͤssen fvnt·
an der minneklichen ivngen·
herze dv́ hat dich verwnt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse